Author: Inštitút pre aproximáciu práva
Last saved by: agenda0
Company: uv sr

Námestie slobody 1/29, 813 70 Bratislava 1Telefón: (02) 54430029, 54433016, Fax: (02) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády SR
29. 05. 2002
K materiálu č. 4188/2002
K bodu č. 29

     

S T A N O V I S K O

k návrhu zákona o uplatňovaní zásady rovnakého zaobchádzania    

I.
Návrh zákona o rovnakom zaobchádzaní a o zmene a doplnení niektorých zákonov (antidiskriminačný zákon) predkladajú na rokovanie Legislatívnej rady vlády SR podpredseda vlády SR pre ľudské práva, menšiny a regionálny rozvoj a podpredseda vlády SR pre legislatívu. 
II.
V primárnom práve je ES je zámer prijatia opatrenia na boj proti diskriminácii vyjadrený v článku 13 Zmluvy o založení Európskeho spoločenstva v jej amsterdamskom znení.
V sekundárnom práve ES je problematika návrhu zákona upravená najmä:
•	v smernici rady 75/117/EHS z 10. februára 1975 o aproximácii práva členských štátov týkajúceho sa aplikácie princípu rovnakého odmeňovania mužov a žien, 
•	v smernici rady 76/207/EHS z 9. februára 1976 o postupnom vykonávaní zásady rovnakého zaobchádzania s mužmi a ženami vo veciach súvisiacich s prístupom k zamestnaniu, formácii a pracovným podmienkam 
•	v smernici rady 79/7/EHS z 19. decembra 1978 o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením, 
•	v smernici rady 97/80/ES z 15. decembra 1997 o dôkaznom bremene v prípadoch diskriminácie založenej na pohlaví, 
•	v smernici rady 2000/43/ES z 29. júna 2000, ktorá ustanovuje zásadu rovnakého zaobchádzania s osobami bez ohľadu na rasový alebo etnický pôvod, 
•	v smernici rady 2000/78/ES z 27. novembra 2000, ktorá ustanovuje všeobecný rámec rovnakého zaobchádzania v zamestnaní a zárobkovej činnosti. 
Niektoré z uvedených smerníc sú už plne implementované v slovenskom právnom poriadku, implementácia iných sa predpokladá prostredníctvom pripravovaných právnych prepisov. Kompatibilita s acquis v oblasti zásady rovnakého zaobchádzania bola vo viacerých smeroch dosiahnutá už prostredníctvom reformy pracovného práva, to prijatím nového Zákonníka práce a je uskutočňovaná aj prostredníctvom reformy sociálneho poistenia. 
Problematika návrhu zákona je prioritou aproximácie práva podľa čl. 70 Európskej dohody o pridružení najmä v oblasti ochrany pracovníkov na pracovisku, ochrany zdravia a života ľudí, ochrany spotrebiteľa, Bielej knihy, Partnerstva pre vstup, aktualizovaného znenia NPAA  a screeningu – 13. kapitola, časť 13.01 – Pracovné právo a časť 13.04 – Boj proti rasizmu, Prioritných úloh vlády SR na rok 2002 a Pravidelnej správy Európskej komisie o pripravenosti SR na členstvo v EÚ z 13. novembra 2001. 
Návrh zákona o rovnakom zaobchádzaní a o zmene a doplnení niektorých zákonov (antidiskriminačný zákon) je úlohou zahrnutou do Plánu legislatívnych úloh vlády SR na rok 2002. 
V negociačnej pozícii ku kapitole 13 – Sociálna politika a zamestnanosť SR Slovenská republika akceptovala acquis v kapitole “Sociálna politika a zamestnanosť” platné k 31. decembru 1999 a vyhlásila pripravenosť na jeho implementáciu v plnom rozsahu k referenčnému dátumu vstupu do EÚ 1. januára 2004. 
III. 
Sekcia Inštitút pre aproximáciu práva ÚV SR zaujíma k predkladanému návrhu zákona tieto pripomienky: 
Všeobecne: 
Návrh zákona bol prepracovaný v súlade so závermi a odporúčaniami zo zasadnutia Legislatívnej rady vlády SR zo dňa 18. 4. 2002 a sekcie Inštitút pre aproximáciu práva. Ďalšie zmeny boli v ňom vykonané po zasadnutí Legislatívnej rady vlády zo dňa 30. 4. 2002.
Dnes, t. j. 28. 5. 2002 bol prepracovaný návrh opätovne predložený na rokovanie Legislatívnej rady vlády SR, ktorá ho odporučila predložiť na rokovanie vlády po zapracovaní jej pripomienok. Vzhľadom na krátkosť času v predkladanom materiále tieto pripomienky zatiaľ zapracované nie sú. Predkladateľ sa však zaviazal predložiť na rokovanie vlády dodatok k návrhu, ktorý bude upravený v súlade so závermi rokovania Legislatívnej rady. Neoficiálne znenie tohto dodatku už dal predkladateľ sekcii Inštitút pre aproximáciu práva k dispozícii. Vzhľadom na to už naša sekcia neuplatňuje k predkladanému návrhu zákona pripomienky. 

Bratislava | 28. 05. 2002
Vypracoval: | Mgr. V. Mariothová
Tel.: | 5729 5643

JUDr. Mária Krošlákovágenerálna riaditeľka